અમદાવાદ: કાશ્મીર, દિલ્હી સહિત સમગ્ર ઉત્તર ભારતમાં ઠંડીનું સામ્રાજ્ય ફેલાઇ ગયું છે. સતત ગાઢ ધુમ્મસ, હિમવર્ષાને કારણે જનજીવન પર માઠી અસર પડી છે. ઉ.ભારતની ઠંડીને પગલે ગુજરાતમાં પણ શિયાળાએ જમાવટ કરવા માંડી છે. રાજ્યની આર્થિક રાજધાની અમદાવાદમાં આજે ઠંડીનો પારો ગગડીને ૧૧.૬ ડિગ્રી સેલ્શિયસ જઇ અટક્યો હતો. જે સામાન્ય કરતાં બે ડિગ્રી ઓછું હતું. શહેરીજનો માટે આજની સવાર ફુલગુલાબી ઠંડીનો અહેસાસ કરાવતી રહી હતી. ખાસ કરીને મોર્નિંગ વોકર્સને આજના માહોલે ખુશખુશાલ કરી દીધા હતા.